6. számú függelék

**MEGÁLLAPODÁS**

Mely létrejött:

1. **Bonyhád Város Önkormányzatának Képviselő-testülete**

(székhely: 7150 Bonyhád, Széchenyi tér 12., képviseli: Potápi Árpád János polgármester)

2. **Bonyhádvarasd Község Önkormányzatának Képviselő-testülete**

(székhely: 7158 Bonyhádvarasd, Kossuth u. 27., képviseli: Csaba Józsefné polgármester)

3. **Grábóc Község Önkormányzatának Képviselő-testülete**

(székhely: 7162 Grábóc, Rákóczi u. 84., képviseli: Takács László polgármester)

4. **Izmény Község Önkormányzatának Képviselő-testülete**

(székhely: 7353 Izmény, Fő u. 23., képviseli: Kelemen Ferenc polgármester)

5. **Kisdorog Község Önkormányzatának Képviselő-testülete**

(székhely: 7159 Kisdorog, Kossuth u. 187., képviseli: Klein Mihály polgármester)

6. **Kismányok Község Önkormányzatának Képviselő-testülete**

(székhely: 7356 Kismányok, Kossuth u. 49., képviseli: Simon László polgármester)

7. **Kisvejke Község Önkormányzatának Képviselő-testülete**

(székhely: 7183 Kisvejke, Rákóczi u. 95., képviseli: Höfler József polgármester)

8. **Mőcsény Község Önkormányzatának Képviselő-testülete**

(székhely: 7163 Mőcsény, Béke u. 2., képviseli: Krachun Elemér polgármester)

9. **Váralja Község Önkormányzatának Képviselő-testülete**

(székhely: 7354 Váralja, Kossuth u. 203., képviseli Filczinger Ágnes polgármester)

között Magyarország helyi önkormányzatairól szóló 2011. évi CLXXXIX. tv. (továbbiakban : Mötv.) 84-85. §-ában szabályozott közös önkormányzati hivatal létrehozásáról.

1. Általános rendelkezések

1.1. A megállapodás megkötésének célja:

A megállapodást megkötő önkormányzatok 2013. január 1. napjától önállóan működő és gazdálkodó költségvetési szervként létrehozzák határozatlan időtartamra a Bonyhádi Közös Önkormányzati Hivatalt (továbbiakban Hivatal):

1.2. A közös önkormányzati hivatal elnevezése:

Bonyhádi Közös Önkormányzati Hivatal.

1.3. A közös hivatal székhelye és telephelyei:

1.3.1. Székhelye:

7150 Bonyhád, Széchenyi tér 12.

1.3.2. Telephelyei:

- Bonyhádvarasdi Iroda 7158 Bonyhádvarasd, Kossuth u. 27..

- Grábóci Iroda 7162 Grábóc, Rákóczi u. 84.

- Izményi Iroda 7353 Izmény, Fő u. 23.

- Kisdorogi Iroda 7159 Kisdorog, Kossuth u. 187.

- Kismányoki Iroda 7356 Kismányok, Kossuth u. 49.

- Kisvejkei Iroda 7183 Kisvejke, Rákóczi u. 95.

- Mőcsényi Iroda 7163 Mőcsény, Béke u. 2.

- Váraljai Iroda 7354 Váralja, Kossuth u. 203.

2. A megállapodás létrehozásának, módosításának és megszüntetésének módja

2.1. A megállapodás létrehozása:

2.1.1. A megállapodás létrehozásáról az érintett képviselő-testületek külön ülésen minősített szótöbbséggel hozott határozatukkal döntenek. A döntés az egyes képviselő-testületek át nem ruházható hatáskörébe tartozik. A döntés meghozatalát. követően legkésőbb 15 napon belül értesíteni kell a többi érintett önkormányzatot.

2.1.2. A jelen átmeneti szabályozás kivételével a megállapodás jövőbeli, további működtetéséről az általános önkormányzati választások napját követő 60 napon állapodhatnak meg az érintett képviselő-testületek a 2.1.1. pont szerinti döntéssel. A megjelölt határidőben további működtetésről is külön megerősítő döntés szükséges.

2.2. A megállapodás módosítása

2.2.1. A megállapodás módosítását kezdeményezheti a székhely önkormányzat, illetve az érintett képviselő-testületek a székhely önkormányzat írásbeli megkeresésével.

2.2.2. A székhely önkormányzat köteles a módosító javaslatot 15 napon belül a résztvevő önkormányzatok felé továbbítani, amelyben a jelen pontban foglaltaknak megfelel. A módosítási javaslat nem érintheti az 1.2. és az 1.3.1. pontokat, és nem célozhatja a Hivatal megjelölt határidőn kívüli megszüntetését. A módosítási javaslatot az önkormányzatok legkésőbb 30 napon belül kötelesek megtárgyalni, és a döntés meghozataláról 15 napon belül kötelesek értesíteni a többi résztvevő önkormányzatot.

2.2.3. A megállapodás módosításának minősül a csatlakozás, amelyre csak az általános önkormányzati választásokat követő 60 napon belül van lehetőség. A csatlakozási kérelmeket érdemben meg kell tárgyalnia minden résztvevő képviselő-testületnek olyan időpontban, hogy az esetleges csatlakozást a jogszabályi határidőben lehetővé tegye. Csatlakozásra kizáróan akkor kerülhet sor, ha a jelen megállapodás emiatt szükséges módosítását valamennyi, a jelen megállapodást megkötő önkormányzat képviselő-testülete minősített többséggel elfogadja.

Amennyiben az Mötv. 85. § (3) bek. alapján a kormányhivatal vezetőjének intézkedésére újabb önkormányzati hivatalnak kell a közös hivatalhoz csatlakozni, a csatlakozást a résztvevő önkormányzatok nem tagadhatják meg.

2.2.4. A megállapodás módosításának minősülő kizárásra csak az általános önkormányzati választások napját követő 60 napon belül van lehetőség. A kizáráshoz – a kizárással érintett önkormányzaton kívül – minden résztvevő önkormányzat 2.1.1. szerinti döntése szükséges.

2.2.5. A megállapodás módosításának minősülő felmondásra csak az általános önkormányzati választások napját követő 60 napon belül van lehetőség. A felmondás egyoldalú jognyilatkozat, mely nem igényli a megállapodást megkötő többi önkormányzat hozzájárulását. A felmondás a döntésnek a többi önkormányzattal történő közlésétől számított 15. napon hatályosul.

2.3. A megállapodás megszüntetése

2.3.1. A megállapodás megszüntetéséről közös megegyezéssel az érintett képviselő-testületek az általános önkormányzati választások napját követő 60 napon belül állapodhatnak meg. Az ennek kezdeményezéséről szóló határozatban foglaltakat a megállapodást megkötő önkormányzatok képviselő-testületei a határozatról készült jegyzőkönyv-kivonat kézhezvételét követő 15 napon beléül kötelesek megtárgyalni.

2.3.2. Amennyiben a közös megegyezés teljes körűen nem jön létre, úgy a felmondás szabályai szerint kell eljárnia a megállapodást megszűntetni kívánó önkormányzatnak.

2.3.3. A megszüntető döntés meghozatalára egyebekben a 2.1.1. pontban meghatározott szabályok az irányadók.

2.3.4. A megállapodás megszűntetése esetén gondoskodni kell a jelen megállapodás szerinti pénzügyi és vagyoni elszámolásról. A meglévő ingó és ingatlan vagyongyarapodást a megállapodás megszűnése esetén, ha a vagyon származásának pontos helye nem állapítható meg, akkor a lakosságszám arányában kell a felek között megosztani, egyéb esetben a vagyonbevitel szerinti tagot illeti meg a tulajdonjog.

3. Közös önkormányzati hivatal szervezeti kérdései

3.1. A közös önkormányzati hivatal irányítása

3.1.1. A Hivatal tekintetében az irányító szervet az államháztartásról szóló 2011. évi CXCV. tv. 9. § alapján megillető jogok és kötelezettségek Bonyhád Város Önkormányzatának Képviselő-testületét illeti meg, illetve terhelik az alábbi pontokban részletezett kiegészítésekkel:

3.1.2. A jelen megállapodást megkötő önkormányzatok képviselő-testületei a Hivatal bevételeiről, kiadásairól, engedélyezett létszámáról, - a költségvetési rendeletüket megtárgyaló képviselő-testületi üléseken – külön-külön döntenek. A testületi ülések előtt a polgármesterek a javaslatot egyeztetik.

3.1.3. A Hivatal, mint önállóan működő és gazdálkodó költségvetési szerv éves költségvetése Bonyhád Város Önkormányzata költségvetésének részét képezik.

3.1.4. A jelen megállapodást megkötő önkormányzatok képviselő-testületei a Hivatal éves költségvetési beszámolójáról a zárszámadásokat tárgyaló képviselő-testületi ülésen külön-külön döntenek.

3.1.5. Amennyiben a 3.1.2. és 3.1.4. pontban a képviselő-testületek között nem születik egyhangú döntés, akkor a beterjesztett javaslatot el nem fogadó önkormányzat képviselő-testület módosító indítványát haladéktalanul köteles a székhely önkormányzattal közölni, és a javaslatot minden testületnek újra meg kell tárgyalni. Amennyiben a módosító javaslatot sem sikerül egyhangú döntéssel elfogadni, úgy a 3.2.3. pontban foglalt szabályok az irányadók.

3.1.6. Társuló községeket megillető további jogosultságok:

- A jegyző kinevezése során a polgármesterek jogkörét az Mötv. 83 § b) pontja biztosítja.

- Kezdeményezési jog és javaslattételi jog illeti meg a képviselő-testületeket az adott településeken működő iroda működését érintő és az irányító szerv hatáskörébe tartozó ügyekben.

- Az adott település polgármesterének egyetértése szükséges az adott településen működő iroda köztisztviselőjének kinevezéséhez, bérezéséhez és felmentéséhez.

- A Hivatal szabályzatainak irányító szerv általi elfogadása előtt a társult települések polgármestereit véleményezési jog illeti meg.

3.2. A közös hivatal vezetése: jegyző, aljegyző

3.2.1. A közös önkormányzati hivatalt a jegyző vezeti. A jegyzőt az aljegyző helyettesíti.

3.2.2. A jegyző és az aljegyző felett a polgármesterek az Mötv. 83. § b) pontja szerint gyakorolják a munkáltatói jogokat azzal, hogy a jegyző felett az egyéb munkáltatói jogokat (Mötv. 19. § b) pontja) Bonyhád város polgármestere, az aljegyző felett az egyéb munkáltatói jogokat a jegyző gyakorolja. Az Mötv. 83. § b) pontjában meghatározott munkáltatói jogok gyakorlása a polgármesterek által a polgármesterek tanácskozása alkalmával történik, amelyről jegyzőkönyv készül. A tanácskozás akkor határozatképes, ha a közös önkormányzati hivatalt létrehozó települések összlakosságát tekintve a polgármesterek által leadott és képviselt lakosságszám összesítve meghaladja az 50 %-ot, és legalább 6 polgármester jelen van. A polgármesterek tanácskozását Bonyhád város polgármestere hívja össze, és gondoskodik a jegyzőkönyv elkészítéséről. A jegyzőkönyv másolati példányát valamennyi, a közös önkormányzati hivatal fenntartásában résztvevő település polgármesterének meg kell küldeni a tanácskozást követő 15 napon belül.

3.2.3. A jegyző évente egy alkalommal valamennyi képviselő-testület előtt legkésőbb a tárgyévet követő május 31-ig beszámol a közös önkormányzati hivatal működéséről.

3.2.4. A jegyző ellátja az Mötv. 81. § (3) bekezdésében meghatározott feladatokat. A társult településeken a jegyző és az általa megbízott köztisztviselő az alábbiak szerint látja el a jegyzői feladatokat:

- Kismányok, Kisdorog: jegyző,

- Grábóc, Mőcsény, Váralja: titkársági osztályvezető-helyettes,

- Kisvejke, Bonyhádvarasd: titkársági osztályvezető,

- Izmény: hatósági osztályvezető.

|  |  |  |  |  |  |
| --- | --- | --- | --- | --- | --- |
|  | **Hétfő** | **Kedd** | **Szerda** | **Csütörtök** | **Péntek** |
| **Bonyhádvarasd** |  | titkársági ov.  13:00-16:00 |  | titkársági ov.  08:00-12:00 |  |
| **Grábóc** | titkársági ovh.  09:00-12:00 | titkársági ovh.  08:00-12:00 | titkársági ovh.  08:00-10:00 | titkársági ovh.  13:00-16:00 |  |
| **Izmény** | hatósági ov.  13:00-16:00 |  | hatósági ov.  07:30-12:00 |  |  |
| **Kisdorog** |  | jegyző  13:00-15:00 |  | jegyző  13:00-15:00 |  |
| **Kismányok** |  | jegyző  07.30-09:00 |  |  | jegyző  07.30-09:00 |
| **Kisvejke** |  | titkársági ov.  07:30-12:00 |  | titkársági ov.  13:00-16:00 |  |
| **Mőcsény** |  | titkársági ovh.  13:00-16:00 | titkársági ovh.  10:00-12:00 | titkársági ovh.  07:30-12:00 |  |
| **Váralja** | titkársági ovh.  13:00-16:00 |  | titkársági ovh.  13:00-16:00 |  | titkársági ovh  07:30-12:00 |

- Minden hétfőn 07.30-tól vezetői értekezlet, melyen részt vesz titkársági osztályvezető és vezető-helyettes, valamint a hatósági osztályvezető. Helye: Városháza Bonyhád, II. emeleti tanácsterem. -

3.2.5. A jegyző és az aljegyző – ha ezen megállapodás másképp nem rendelkezik – a közös önkormányzati hivatal ügyfélfogadási idejében a székhely település polgármesteri hivatalában fogadja az ügyfeleket.

3.2.6. Társult települések képviselő-testületi ülésein, bizottsági ülésein, a nemzetiségi önkormányzatok ülésein a jegyző vagy az általa megbízott köztisztviselő vesz részt. A megbízott köztisztviselő kijelölése a jegyző hatáskörébe tartozik.

3.3. Közös önkormányzati hivatal felépítése

3.3.1. Közös önkormányzati hivatal az alábbi osztályokra és csoportokra tagolódik:

1. Pénzügyi osztály

Költségvetési csoport

Adócsoport

2. Hatósági osztály

Általános igazgatási csoport

Szociálpolitikai csoport

3. Műszaki osztály

Építési csoport

Városüzemeltetési csoport

4. Titkársági osztály

A társult településeken állandó feladatot ellátó köztisztviselők a titkársági osztály szervezetébe tartoznak.

5. Belső ellenőrzés

Osztályszervezetbe nem tartoznak, feladataikat közvetlenül a jegyző irányítása alatt végzik.

3.3.2. A közös önkormányzati hivatal az 1.3.2. pontban megjelölt helyszíneken állandó irodákat működtet, melynek munkarendje megegyezik a közös önkormányzati hivatal munkarendjével, kivéve a Grábóci Irodát, ahol a munkarend a 3.2.4. pontban foglaltak szerint alakul.

3.3.3. Valamennyi kirendeltségen biztosítani kell a képviselő-testület tevékenységéhez kapcsolódó adminisztratív teendők ellátását. Ugyancsak biztosítani kell a rendszeres ügyfélfogadást.

3.3.4. Az államigazgatási feladatok ellátása a székhelytelepülésen, illetve a társult települések irodáiban történik. Az ellátandó államigazgatási feladatok felsorolását és az ügyintézési helyeket az önkormányzati hivatal szervezeti és működési szabályzata tartalmazza.

Az önkormányzat gazdálkodási feladatainak ellátása a csatlakozó települések irodáiban történik, kivéve Kisvejke és Grábóc önkormányzatait, akinek gazdálkodási feladatait a székhelytelepülésen egy ügyintéző látja el.

3.4. Közös önkormányzati hivatal létszáma

3.4.1. Székhely település önkormányzati hivatala:

|  |  |
| --- | --- |
| * + jegyző | 1 álláshely |
| * + aljegyző | 1 álláshely |
| * + belső ellenőr   + referens | 2 álláshely  3 álláshely 3 álláshely |
| * + Hatósági Osztály | 8 álláshely |
| * + Pénzügyi Osztály | 14 álláshely |
| * + Titkársági Osztály | 18 álláshely, ebből 10 álláshely a társult települések ügyintézői az alábbiak szerint: Váraljai Iroda 2,5 álláshely, Izményi Iroda 1,5 álláshely, Kisvejkei Iroda 1 álláshely, Kismányoki Iroda 1 álláshely, Bonyhádvarasdi Iroda 1 álláshely, Kisdorogi Iroda 1,5 álláshely, Mőcsényi Iroda 1 álláshely, Grábóci Iroda 0,5 álláshely |
| * + Műszaki Osztály | 8 álláshely |

3.5. A közös önkormányzati hivatal munkarendje és ügyfélfogadási rendje

3.5.1. Munkarend

hétfő-csütörtök 07.30-16.15-ig

péntek 07.30-13.00-ig

3.5.2. Ügyfélfogadás:

Bonyhád Városi Hivatalban:

hétfő: 08.00-12.00-ig és 13.00-16.00-ig

kedd 08.00-12.00-ig

szerda 08.00-12.00-ig és 13.00-16.00-ig

csütörtök 08.00-12.00-ig

péntek 08.00-12.00-ig

3.5.3. A társult települések irodáiban az ügyfélfogadás a 3.2.4. pont szerint.

4. Közös önkormányzati hivatal költségvetéséhez való hozzájárulás, valamint a közös önkormányzati hivatal vagyoni viszonyai

4.1. Az önkormányzati hivatal költségvetéséhez való hozzájárulás

4.1.1. A közös önkormányzati hivatal működési költségét az állam – az adott évi központi költségvetésről szóló törvényben meghatározott mértékben és a hivatal által ellátott feladatokkal arányban – finanszírozza, amelyet a székhelytelepülés részére, e célra elkülönített számlára folyósít.

4.1.2. A közös önkormányzati hivatal költségvetésében kerül megtervezésre valamennyi személyi juttatás, járulékaival és az éves képzési költségek, valamint a kiküldetések és költségtérítések. Az egyéb dologi kiadásokat az érintett önkormányzatok saját költségvetésükben tervezik.

4.1.3. A 4.1.2. pontban tervezett költségek állami támogatással nem fedezett részét az önkormányzatok lakosságszám arányban, saját bevételeik terhére fizetik.

4.1.4. A közös önkormányzati hivatal fenntartásában résztvevő önkormányzatok vállalják, hogy a 4.1.3. pont szerinti összegeket saját költségvetésükbe betervezik, és az összeget negyedévente az alábbi ütemezés szerint átutalják Bonyhád Város Önkormányzata számára.

1. negyedév: február 15.

2. negyedév: május 15.

3. negyedév: augusztus 15.

4. negyedév: november 15.

Amennyiben az önkormányzat az esedékes hozzájárulást nem fizeti meg, úgy az adós önkormányzat a jegybanki alapkamat kétszeresének megfelelő összeget köteles megfizetni. Ez esetben Bonyhád város polgármestere a nem teljesítő önkormányzatot felszólítja a 30 napon belüli teljesítésre. A határidő eredménytelen eltelte után Bonyhád Város Önkormányzata incasso benyújtására jogosult a nem teljesítő önkormányzattal szemben.

Ugyanezen szabály érvényes abban az esetben is, ha az éves elszámolás alapján Bonyhád Város Önkormányzatának van visszafizetési kötelezettsége valamely társult önkormányzat felé.

4.1.5. A 4.1.3. pontban meghatározott összegről az adatok rendelkezésre állásától számított 10 napon belül tájékoztatni kell a társult települések polgármestereit.

4.1.6. Felek megállapodnak, hogy minden év február 28-ig elszámolnak az előző évi hozzájárulásokkal. Bonyhád Város Önkormányzata e határidőig eljuttatja a társuló községek önkormányzatai részére. Felek kötelezik magukat, hogy ezen elszámolás alapján a pénzügyi rendezés az elszámolás kézhezvételétől számított 5 munkanapon belül megtörténik.

4.2. A közös önkormányzati hivatal vagyoni viszonyai

A székhely és a társult önkormányzatok közös önkormányzati feladatainak ellátására használt ingók és ingatlanok tulajdonjoga a felek tulajdonában marad. Az ingósokat térítésmentesen a közös önkormányzati hivatal használatába adják. Az ingatlanok beruházási és felújítási kötelezettségéről a tulajdonos önkormányzat saját forrásai szerint gondoskodik.

5. Közös önkormányzati hivatal nyilvánossága

5.1. A Hivatal működése során biztosítani kell az önkormányzati és a hivatali munka átláthatóságára, nyilvánosságára vonatkozó jogszabályi előírások betartását.

5.2. Közérdekű adatok nyilvánosságának biztosításával kapcsolatos feladatok ellátásáról a jegyző gondoskodik a Hivatal szervezeti és működési szabályzatának függelékét képező, a közérdekű adatok közzétételi kötelezettségének teljesítéséről szóló szabályzatban foglaltaknak megfelelően.

5.3. A kötelezően közzéteendő közérdekű adatok körét nem érintő képviselő-testületi döntések nyilvánosságának a biztosítása a jegyző feladata. A jegyző a határozatok nyilvánosságáról a nyílt ülések jegyzőkönyveinek elérhetővé tételével, a rendeletek nyilvánosságáról a kihirdetésükkel gondoskodik az egyes önkormányzatok szervezeti és működési szabályzatainak előírása szerint.

5.4. Közérdekű adatokon túli, nyilvánosságot igénylő önkormányzati közérdekű információk, közzétételek és hirdetmények nyilvánosságra hozatalával kapcsolatos feladatok ellátása az érintett polgármesterek kötelezettsége.

6. Záró és átmeneti rendelkezések

6.1. A jelen megállapodásból eredő vitás kérdésekben bármelyik fél polgármestere jogosult egyeztető tárgyalást összehívni. Az egyeztető tárgyalás helye a székhely hivatali helyisége. Az egyeztető tárgyalásról emlékeztető készül, melynek elkészítéséről a tárgyalást összehívó polgármester köteles gondoskodni, és az emlékeztetőt 8 munkanapon belül megküldi a többi önkormányzatnak.

6.2. Amennyiben az egyeztető tárgyalás eredményre vezetett, és ennek alapján jelen megállapodás módosítása szükséges, úgy azt Bonyhád Város Polgármestere az emlékeztető általa történő kézhezvételétől számított 30 napon belül köteles a megállapodás módosítását elkészíteni, és az előkészítést a város illetve a csatlakozó települések polgármesterei számára megküldeni, akik a kézhezvételt követő 15 napon belül kötelesek azt saját képviselő-testületük elé jóváhagyásra beterjeszteni.

6.3. A felek a vitás kérdés bírói útra való terelését megelőzően legalább egy alkalommal kötelesek egyeztetni a 6.1. és a 6.2. pontokban foglaltak szerint. Az egyeztetés eredménytelensége esetén a jelen megállapodásból eredő jogvita elbírálására a Bonyhádi Járásbíróság kizárólagos illetékességét kötik ki.

6.4. A jelen megállapodás valamennyi, a megállapodást megkötő önkormányzatának képviselő-testülete általi elfogadását és az azok polgármestereinek aláírását követően 2013. január 1. napján lép hatályba.

6.5. A jelen megállapodást, annak elolvasását, tartalmának megismerését és megértését követően az önkormányzatok képviselő-testületei képviseletében eljáró polgármesterek a képviselt önkormányzat akaratával mindenben megegyezően, annak nevében helybenhagyóan sajátkezű aláírással látják el.

Bonyhád, 2013. június 27.

|  |  |  |
| --- | --- | --- |
| **Potápi Árpád János**  polgármester  Bonyhád Város  Önkormányzata | **Csaba Józsefné**  polgármester  Bonyhádvarasd Község Önkormányzata | **Takács László**  polgármester  Grábóc Község  Önkormányzata |
| **Kelemen Ferenc**  polgármester  Izmény Község  Önkormányzata | **Klein Mihály**  polgármester  Kisdorog Község Önkormányzata | **Simon László**  polgármester  Kismányok Község Önkormányzata |
| **Höfler József**  polgármester  Kisvejke Község Önkormányzata | **Krachun Elemér**  polgármester  Mőcsény Község Önkormányzata | **Molnár Péterné**  polgármester  Váralja Község  Önkormányzata |

Jelen megállapodást:

|  |  |
| --- | --- |
| **Bonyhád Város Önkormányzatának Képviselő-testülete** | … önkormányzati határozatával |
| **Bonyhádvarasd Község Önkormányzatának Képviselő-testülete** | … önkormányzati határozatával |

|  |  |
| --- | --- |
| **Grábóc Község Önkormányzatának Képviselő-testülete** | … önkormányzati határozatával |
| **Izmény Község Önkormányzatának Képviselő-testülete** | … önkormányzati határozatával |
| **Kisdorog Község Önkormányzatának Képviselő-testülete** | … önkormányzati határozatával |

|  |  |
| --- | --- |
| **Kismányok Község Önkormányzatának Képviselő-testülete** | … önkormányzati határozatával |
| **Kisvejke Község Önkormányzatának Képviselő-testülete** | … önkormányzati határozatával |
| **Mőcsény Község Önkormányzatának Képviselő-testülete** | … önkormányzati határozatával |
| **Váralja Község Önkormányzatának Képviselő-testülete** | … önkormányzati határozatával |

hagyta jóvá.

|  |  |  |
| --- | --- | --- |
|  | **Kovács Péter**  c. főjegyző |  |